## València es consolida com a capital energètica europea amb el suport del Consell a EGEC25, que reunirà els principals agents de l’ecosistema energètic

*** El secretari autonòmic d’Indústria subratlla l’aposta del Consell per impulsar la transició energètica des de la innovació i la sostenibilitat
* L’EGEC25 coincidirà amb la celebració d’Ecofira, Efiaqua i Eco Chemical Solutions, reforçant la posició de València com a pol estratègic del sector**

**València.**

La Generalitat destinarà 200.000 euros a donar suport a la segona edició de l’Energy Global Expo & Congress (EGEC25), que tindrà lloc en Fira València els dies 11 i 12 de novembre. Així ho ha anunciat el secretari autonòmic d’Indústria, Comerç i Consum, Felipe Carrasco, que ha ressaltat que este suport respon a la voluntat del Consell, especialment a través de la conselleria que dirigix Marián Cano, de consolidar València com a capital europea de l’energia.

El pressupost serà gestionat a parts iguals per AVAESEN i el Clúster de l’Energia, entitats organitzadores del congrés. Carrasco ha destacat, a més, la coincidència d’EGEC25 amb la celebració d’Ecofira —la fira de referència en solucions mediambientals—, Efiaqua i Eco Chemical Solutions. Esta confluència d’esdeveniments permetrà generar sinergies clau entre sostenibilitat, gestió de l’aigua, economia circular i transició energètica.

“La Comunitat Valenciana està liderant alguns dels principals projectes d’I+D+i del país, la qual cosa la convertix en un enclavament natural per a acollir un esdeveniment d’esta magnitud”, ha assenyalat el secretari autonòmic. En este context, EGEC25 naix com un aparador per al talent, la innovació i el lideratge del sector energètic valencià i nacional.

**Una cita clau per a la transformació energètica**

Després de consolidar-se en la seua primera edició com a esdeveniment de referència, EGEC25 torna amb un format congressual i expositiu més ambiciós. Durant tres dies, reunirà els principals agents de l’ecosistema energètic entorn d’un programa centrat en els grans reptes del sector: energia neta, innovació tecnològica, sostenibilitat i integració territorial.

El programa inclourà conferències magistrals, sessions tècniques, taules de debat, activitats paral·leles i la celebració de la II Nit de l’Energia, un acte de *networking* que retrà homenatge a figures destacades de l’àmbit de la transició energètica.

Entre els temes clau que s’abordaran destaquen l’agrovoltaica, les solucions d’emmagatzematge energètic, el desenrotllament de ciutats intel·ligents o els mecanismes de prevenció davant de possibles apagades.

Amb el suport de l’Administració valenciana i de l’ecosistema energètic de la Comunitat, EGEC25 es presenta com una cita imprescindible per a fabricants, comercialitzadores, *start-ups*, enginyeries, responsables públics, inversors i professionals compromesos amb un model energètic més sostenible, just i eficient.

Fecha: 20/06/2025